

RĪGAS DOME

Rātslaukums 1, Rīga, LV-1050, tālrunis 67012222, e-pasts: riga@riga.lv

saistošie noteikumi

Rīgā

|  |  |
| --- | --- |
| 2025. gada \_\_\_\_\_\_\_\_\_\_ | Nr. RD-25-….-sn |
|  | (prot. Nr. -. §) |

**Par ratiņkrēsla pacēlāja piešķiršanu lietošanā un Rīgas valstspilsētas pašvaldības atbalstu mājokļa vides pielāgošanas pasākumu nodrošināšanai**

Izdoti saskaņā ar Pašvaldību likuma 44. panta otro daļu

**I. Vispārīgie jautājumi**

1. Saistošie noteikumi (turpmāk – noteikumi) nosaka kārtību, kādā Rīgas valstspilsētas pašvaldība (turpmāk – Pašvaldība) vides pielāgošanas pasākumu nodrošināšanai ārpus dzīvojamām telpām piešķir Pašvaldības finansējumu vai Pašvaldības pabalstu (turpmāk kopā – Pašvaldības atbalsts), tai skaitā ierīko un piešķir lietošanā Pašvaldības īpašumā esošus mobilos vai stacionāros ratiņkrēsla pacēlājus un krēsla pacēlājus (turpmāk visi kopā – pacēlājs), kā arī nosaka personas, kurām ir tiesības saņemt Pašvaldības atbalstu mājokļa vides pielāgošanas pasākumu īstenošanai .

2. Pacēlājs ir ierīce, kas nodrošina vides pieejamību atbilstoši personas ar invaliditāti vajadzībām un tiek ierīkota un izmantota šīs personas dzīvesvietā ārpus dzīvojamām telpām, nodrošinot personas iekļūšanu vai izkļūšanu no mājokļa.

3. Tiesības saņemt Pašvaldības atbalstu ir personai ar I vai II grupas invaliditāti, kā arī bērnam ar invaliditāti līdz 18 gadu vecumam, kuram ir kustību traucējumi (turpmāk – bērns), ja persona pārvietojas ratiņkrēslā, nesaņem ilgstošas sociālās aprūpes un sociālās rehabilitācijas pakalpojumus vai neatrodas ieslodzījuma vietā un ir deklarējusi savu dzīvesvietu Pašvaldības administratīvajā teritorijā vismaz 12 mēnešus pirms iesnieguma saņemšanas Pašvaldībā dienas (turpmāk – persona).

4. Pašvaldības atbalstu piešķir, neizvērtējot personas ienākumus un materiālo stāvokli.

5. Pašvaldības atbalstu personai sniedz, ja Pašvaldības administratīvajā teritorijā esošās dzīvojamās telpas, kurās faktiski dzīvo persona (turpmāk – mājoklis), ir personas, personas mājsaimniecības locekļa vai personas likumiskā pārstāvja īpašumā vai lietošanā saskaņā ar dzīvojamās telpas īres līgumu, kas noslēgts vismaz uz pieciem gadiem, skaitot no stacionārā Pašvaldības atbalsta pieprasīšanas dienas.

6. Pašvaldības atbalsts ir līdz 10 000 *euro*, tostarp Pašvaldības finansējums vai Pašvaldības pabalsts, kas paredzēts pacēlāja iegādei un ierīkošanai, nepieciešamo dokumentu un obligāto nodokļa maksājumu apmaksai, ievērojot Pašvaldības budžetā paredzēto finanšu līdzekļu apmēru.

6.1.Personai ir tiesības izvēlēties saņemt pacēlāja ierīkošanu un piešķiršanu lietošanā (turpmāk – Pašvaldības finansējums),vai Pašvaldības pabalstu vides pielāgošanas pasākumu īstenošanai (turpmāk – Pašvaldības pabalsts).

6.2. Atkārtoti Pašvaldības atbalstu persona var pieprasīt ne ātrāk kā piecus gadus pēc iepriekšējā Pašvaldības atbalsta piešķiršanas dienas, izņemot, ja:

6.2.1. persona, saņemot palīdzību dzīvokļa jautājumu risināšanā, pāriet dzīvot uz pašvaldības īpašumā vai lietošanā esošu dzīvojamo telpu saskaņā ar noslēgto īres līgumu;

6.2.2. ir iestājušies nepārvarami, ārkārtēja rakstura apstākļi, kurus persona iepriekš nevarēja ne paredzēt, ne novērst un kuru rezultātā persona vairs nevar lietot pielāgoto mājokli, ko apliecina sertificēta būveksperta atzinums. Par šādiem apstākļiem uzskatāmas dabas stihijas, ugunsgrēks, eksplozija, kā rezultātā mājoklis ir neatgriezeniski bojāts un lietošanai vai atjaunošanai nederīgs.

7. Ja pacēlāja iegādes un ierīkošanas izmaksas pārsniedz noteikumu 6. punktā noteikto summu, persona var veikt līdzmaksājumu.

8. Pašvaldības atbalstu personai piešķir, izmantojot e-pakalpojumu “Sociālo pakalpojumu rindas personu reģistrs” (turpmāk – Reģistrs). Persona tiek reģistrēta Reģistrā noteikumu 15.1. apakšpunktā norādīto Rīgas Sociālā dienesta (turpmāk – Dienests) lēmumu pieņemšanas secībā, izmantojot pašvaldību sociālās palīdzības un sociālo pakalpojumu administrēšanas lietojumprogrammu (SOPA).

9. Ārpus kārtas Pašvaldības atbalstu piešķir:

9.1. bērniem;

9.2. personām, kuras iegūst izglītību, strādā vai veic brīvprātīgo darbu, ja pacēlājs nepieciešams izglītības apguves procesa vai darba pienākumu veikšanas nodrošināšanai;

9.3. personām, kuras regulāri apmeklē ārstniecības iestādi dzīvības uzturēšanai;

9.4. personām, kuru dzīvesvietā ir pacēlājs, kas bija piešķirts lietošanā citai personai;

9.5. personām, kuras iesniegušas Dienestā iesniegumu par Pašvaldības pabalsta saņemšanu.

10. Gadījumos, kad pacēlāja ierīkošanu personas dzīvesvietā nodrošina pašvaldība un tas tiek ierīkots ar personas un/vai trešās personas līdzfinansējumu, īpašuma tiesības uz pacēlāju ir Pašvaldībai. Ja personai piešķirts Pašvaldības pabalsts un persona pati nodrošina vides pielāgošanas pasākumus, īpašuma tiesības uz jauradītajām vērtībām ir personai.

**II. Pašvaldības atbalsta pieprasīšanas kārtība**

11. Persona vai tās likumiskais pārstāvis iesniedz Dienestam iesniegumu par Pašvaldības atbalsta saņemšanu, norādot konkrētu Pašvaldības atbalsta veidu – Pašvaldības finansējums, pacēlāja nodošana lietošanā vai Pašvaldības pabalsts, izmantojot valsts pārvaldes vienoto pakalpojumu portālu (www.latvija.gov.lv), un norāda:

 11.1. personas vārdu, uzvārdu, personas kodu, deklarētās dzīvesvietas adresi, personas vai kontaktpersonas tālruņa numuru vai elektroniskā pasta adresi (ja ir) un mājokļa, kurā ir nepieciešams veikt vides pielāgošanas pasākumus, adresi;

 11.2. ja iesniegumu iesniedz personas pārstāvis, – pārstāvības veidu, personas pārstāvja datus un pārstāvību pamatojošus dokumentus;

 11.3. informāciju par vēlamo saziņas veidu ar Dienestu (saziņa, informāciju nosūtot pa pastu vai elektroniski, ja persona vai tās pārstāvis izmanto elektronisko pastu).

12. Iesniegumam pievieno šādus dokumentus (ja tie Dienestā nav iesniegti 12 mēnešu laikā pirms Pašvaldības atbalsta pieprasīšanas):

 12.1. izrakstu no ambulatorā/stacionārā pacienta medicīniskās kartes (veidlapa Nr. 027/u) vai ārstējošā ārsta apliecinājumu, ka persona pārvietojas ratiņkrēslā;

 12.2. īres līguma, kas reģistrēts zemesgrāmatā, kopiju, ja persona nav mājokļa īpašnieks, izņemot gadījumus, ja ēka vai dzīvoklis pieder Pašvaldībai;

 12.3. dokumentus, kas apliecina noteikumu 9.2. vai 9.3. apakšpunktā minēto;

 12.4. pārstāvības tiesības pamatojošu dokumenta kopiju, ja par to nav iespējams pārliecināties Pilsonības un migrācijas lietu pārvaldes Fizisko personu reģistrā.

 13. Nepieciešamības gadījumā, ja pacēlāja izmaksas pārsniedz Pašvaldības piešķirto finansējumu un ja persona vēlas saņemt pacēlāju ar līdzmaksājumu, persona noteikumu 11. punktā noteiktā kārtībā iesniedz iesniegumu, norādot:

 13.1. ka vēlas saņemt Pašvaldības finansējumu, veicot līdzmaksājumu;

 13.2. līdzmaksājuma apmēru.

**III. Pašvaldības atbalsta piešķiršanas kārtība**

14. Dienesta ergoterapeits 15 dienu laikā pēc noteikumu 11. un 12. punktā minēto dokumentu saņemšanas apseko personu un mājokli un sagatavo atzinumu par nepieciešamību nodrošināt personai vides pieejamību.

15. Dienests, pamatojoties uz saņemto informāciju, pārbauda iesniegtos dokumentus un mēneša laikā no noteikumu 11. un 12. punktā minēto dokumentu saņemšanas pieņem vienu no šādiem lēmumiem:

15.1. par personas reģistrēšanu Reģistrā un Pašvaldības atbalsta piešķiršanu, norādot konkrētu atbalsta veidu;

 15.2. par personas atzīšanu par tiesīgu saņemt Pašvaldības atbalstu, norādot konkrētu atbalsta veidu, un par personas reģistrēšanu Reģistrā;

15.3. par atteikumu piešķirt personai Pašvaldības atbalstu.

16. Lēmumu par atteikumu piešķirt personai tiesības saņemt Pašvaldības atbalstu pieņem, ja:

16.1. saņemts Dienesta ergoterapeita negatīvs atzinums par vides pielāgošanas pasākumu īnepieciešamību;

16.2. konstatēts, ka persona apzināti sniegusi nepatiesas ziņas.

17. Pieņemto lēmumu Dienests paziņo personai vai tās pārstāvim.

18. Dienests:

18.1. rindas kārtībā organizē pacēlāja ierīkošanu, nodrošinot personas iekļūšanu mājoklī, ja personai tiek piešķirts stacionārais ratiņkrēsla pacēlājs vai krēsla pacēlājs, un informē personu par:

18.1.1. nepieciešamību saskaņot ar Valsts ugunsdzēsības un glābšanas dienestu stacionārā ratiņkrēsla pacēlāja vai krēsla pacēlāja ierīkošanu un informēt Dienestu par saņemto saskaņojumu;

18.1.2. nepieciešamību iesniegt mājokļa īpašnieka vai pārvaldnieka rakstisku piekrišanu stacionārā ratiņkrēsla pacēlāja vai krēsla pacēlāja uzstādīšanai, ja persona nav mājokļa īpašnieks un ja personai plānots ierīkot stacionāro ratiņkrēsla pacēlāju vai krēsla pacēlāju;

18.2. organizē pacēlāja nodošanu personai lietošanā, nodrošinot personas apmācību lietot pacēlāju, kā arī izsniedzot pacēlāja lietošanas instrukciju;

18.3. nodod pacēlāju lietošanā personai, noslēdz līgumu ar personu par pacēlāja piešķiršanu lietošanā.

19. Ja kāpņu telpā, kurā atrodas personas dzīvojamā telpa, izbūvējot stacionāro pacēlāju, nevar nodrošināt vides pieejamību, kā arī stacionāro pacēlāju nevar izbūvēt ēkas piegulošajā teritorijā vai pacēlāja ierīkošanas izmaksas pārsniedz noteikumu 6. punktā norādīto summu, persona saglabā kārtas numuru rindā un informē Dienestu par turpmāko rīcību.

20. Ja persona, kurai ir pienākusi rinda saņemt mobilo ratiņkrēsla pacēlāju, atsakās to saņemt, mobilais ratiņkrēsla pacēlājs tiek piedāvāts lietošanā nākamajai rindā esošajai personai. Minētais nosacījums ir attiecināms arī uz 19. punktā norādīto gadījumu.

21. Ja persona izvēlas saņemt Pašvaldības pabalstu, tad vides pielāgošanas pasākumu īstenošanu nodrošina persona. Persona ir atbildīga par spēkā esošo normatīvo aktu ievērošanu.

21.1. Pēc vides pielāgošanas darbu pabeigšanas persona iesniedz Dienestā dokumentus, kas apliecina darbu pabeigšanu (pieņemšanas - nodošanas akts un citi dokumenti, kuros norādīts izdevumu apjoms);

21.2. Pēc 21.1.apakšpunktā norādīto dokumentu saņemšanas, Dienests pārbauda saņemto informāciju un pieņem lēmuu par pabalsta izmaksu.

22. Dienests pieņem lēmumu par personas izslēgšanu no Reģistra, ja:

22.1. persona tiek ievietota ilgstošas sociālās aprūpes un sociālās rehabilitācijas institūcijā;

 22.2. personas dzīvesvieta nav deklarēta Pašvaldības administratīvajā teritorijā;

 22.3. persona atrodas ieslodzījuma vietā;

 22.4. persona Dienesta norādītajā termiņā neiesniedz 18.1.1. vai 18.1.2. apakšpunktā minētos dokumentus;

 22.5. persona trīs reizes ir atlikusi stacionārā ratiņkrēsla pacēlāja vai krēsla pacēlāja ierīkošanu vai saņemšanu;

 22.6. persona atsakās no pacēlāja ierīkošanas, iesniedzot Dienestā iesniegumu.

23. Personai vai tās likumiskajam pārstāvim ir pienākums rakstiski informēt Dienestu par 22.1.–22.3. apakšpunktā, un personas likumiskajam pārstāvim vai mantiniekiem ir pienākums rakstiski informēt Dienestu par 22.4. apakšpunktā minētajiem apstākļiem divu mēnešu laikā pēc attiecīgo apstākļu iestāšanās.

**IV. Pacēlāja tehniskā apkope, remonts, atdošana vai demontāža**

24. Dienests nodrošina Pašvaldības īpašumā esoša pacēlāja garantijas un tehnisko apkopi ne retāk kā vienu reizi kalendārajā gadā vai atbilstoši ražotāja garantijā noteiktajam termiņam, kā arī pacēlāja remontu atbilstoši Pašvaldības budžetā paredzētajiem līdzekļiem.

25. Ja personai zudusi nepieciešamība lietot pacēlāju, Dienests organizē mobilā ratiņkrēsla pacēlāja atgūšanu vai stacionārā ratiņkrēsla pacēlāja vai krēsla pacēlāja demontāžu, izņemot 9.4. apakšpunktā minēto gadījumu.

26. Persona vai tās likumiskais pārstāvis ne vēlāk kā mēneša laikā no brīža, kad zudusi nepieciešamība lietot pacēlāju vai iestājušies 22.1.–22.4. apakšpunktā minētie apstākļi, par to informē Dienestu, un Dienests organizē pacēlāja pieņemšanu vai demontāžu.

27. Ja Dienests pēc valsts publiskajos reģistros pieejamās informācijas konstatē, ka pacēlāja lietotājs ir miris, tas organizē stacionārā ratiņkrēsla pacēlāja vai krēsla pacēlāja demontāžu vai mobilā ratiņkrēsla pacēlāja pieņemšanu.

28. Par pacēlāja atdošanu Dienestam tiek sagatavots pieņemšanas un nodošanas akts.

**V. Noslēguma jautājumi**

29. Personas, kuras līdz noteikumu spēkā stāšanās brīdim ir reģistrētas Reģistrā, saglabā kārtas numuru Reģistrā.

30. Persona, kurai pamatojoties uz Rīgas domes 2023. gada 5. aprīļa saistošajiem noteikumiem Nr. RD-23-194-sn “Par riteņkrēsla pacēlāja piešķiršanu lietošanā” piešķirts Pašvaldības finansējums un uzsākta pacēlāja ierīkošana līdz 2025. gada 31. decembrim vai personai, kura piedalās Pašvaldības īstenotajā projektā “Atbalsta pasākumi cilvēkiem ar invaliditāti mājokļu vides pieejamības nodrošināšanai”, nav tiesību pretendēt uz Pašvaldības pabalstu.

31. Atzīt par spēku zaudējušiem Rīgas domes 2023. gada 5. aprīļa saistošos noteikumus Nr. RD-23-194-sn “Par riteņkrēsla pacēlāja piešķiršanu lietošanā”, 2024. gada 20. novembra saistošos noteikumus Nr. RD-24-306-sn “Grozījumi Rīgas domes 2023. gada 5. aprīļa saistošajos noteikumos Nr. RD-23-194-sn “Par riteņkrēsla pacēlāja piešķiršanu lietošanā”” un 2025. gada 16. aprīļa saistošos noteikumus Nr. RD-25-331-sn “Grozījumi Rīgas domes 2023. gada 5. aprīļa saistošajos noteikumos Nr. RD-23-194-sn “Par riteņkrēsla pacēlāja piešķiršanu lietošanā””.

32. Rīgas domes 2025. gada …………. saistošie noteikumi Nr. RD-25-…-sn “Par ratiņkrēsla pacēlāja piešķiršanu lietošanā un Rīgas valstspilsētas pašvaldības atbalstu mājokļa vides pielāgošanas pasākumu nodrošināšanai” stājas spēkā 2026. gada 1. janvārī.